Dronkbestuur-regter se aansoek van die hand gewysDie foto van Nkola Motata is geneem kort nadat hy in Januarie 2007 onder die invloed van alkohol bestuur het en deur die tuinmuur van ‘n huis in Sandton gebars het. Regter Dhaya Pillay het Motata se aansoek Dinsdag in die Noord-Gautengse hooggeregshof met koste van die hand gewys. Motata wou die ondersoek na hom ongrondwetlik laat verklaar, nadat AfriForum en ander partye klagtes teen hom ingedien het. Hy moes in Junie 2013 voor die tribunaal verskyn, maar dit is uitgestel nadat hy die aansoek gebring het. Michael Masutha, minister van justisie en korrektiewe dienste, het verlede jaar in antwoord op ŉ parlementêre vraag van die VF Plus, bevestig Motata is steeds op spesiale verlof en ontvang sy volle salaris. Volgens Masutha is nagenoeg R14 miljoen [R13 919 611,36] vir die periode van 1 Januarie 2007 tot 31 Oktober 2016 aan Motata betaal. Indien die regterlike kommissie teen Motata bevind, sal hul aanbeveling om hom te verwyder na die Nasionale Vergadering verwys word. Pres. Jacob Zuma sal Motata moet afdank indien twee derdes van die Nasionale Vergadering ten gunste daarvan is. Dit was nie onmiddellik duidelik of Motata van plan is om teen Pillay se uitspraak te appelleer nie. Lees alle vorige berigte oor Nkola Motata op Maroela Media.